การแจ้งเบาะแส ร้องทุกข์ผ่านช่องทาง 1111 นายกรัฐมนตรีเน้นย้ำต้องแก้ไขปัญหาและตอบสนองความต้องการของประชาชนได้อย่างรวดเร็ว
นายธนกร วังบุญคงชนะ โฆษกประจำสำนักนายกรัฐมนตรี เปิดเผยรายงานสถิติการแจ้งเบาะแสเรื่องร้องทุกข์และข้อเสนอแนะผ่านช่องทาง 1111 ของรัฐบาล ศูนย์บริการประชาชน สำนักงานปลัดสำนักนายกรัฐมนตรี รายงานตั้งแต่วันที่ 1 ตุลาคม - 6 ธันวาคม 2564 พบว่ามีการแจ้งเรื่องร้องทุกข์ ข้อเสนอแนะและสอบถามข้อมูลทั้งหมด 58,344 เรื่อง แบ่งเป็นการร้องทุกข์ แจ้งเหตุ/แจ้งเบาะแสเรื่องทั่วไป 10,682 เรื่อง สอบถามข้อมูลและร้องทุกข์เกี่ยวกับ โควิด-19 จำนวน 47,662 เรื่อง รอบสัปดาห์ที่ผ่านมา 5 อันดับเรื่องราวร้องทุกข์ ที่ได้รับแจ้งจากประชาชนมากที่สุด ได้แก่ ประเด็นด้านการรักษาพยาบาล เช่น เสนอความคิดเห็นเกี่ยวกับมาตรการป้องกันการแพร่ระบาดของโควิดสายพันธุ์โอมิครอน ,ประเด็นปัญหาการใช้ถนน ,ประเด็นเสียงรบกวน ,ประเด็นไฟฟ้า เช่น ขอให้แก้ไขปัญหาไฟฟ้าส่องสว่างริมทางดับ/ไฟฟ้าดับบ่อยครั้ง และ ประเด็นการเมือง เช่น ขอชมเชย/ให้กำลังใจนายกรัฐมนตรีในการบริหารประเทศนายกรัฐมนตรี มีนโยบายสนับสนุนการมีส่วนร่วมจากภาคประชาชน ผ่านช่องทางการให้บริการต่างๆ ทั้งสายด่วนรัฐบาล 1111 ตู้ปณ 1111 www.1111.go.th โมบายแอปพลิเคชั่น PSC1111 และจุดบริการประชาชน 1111 ทำเนียบรัฐบาล เพื่อจะได้ให้บริการด้านข้อมูลข่าวสารและแก้ไขปัญหาตอบสนองความต้องการของพื่น้องประชาชนได้อย่างรวดเร็วและมีประสิทธิภาพ